นายกรัฐมนตรี ตรวจโครงการก่อสร้างอาคารจัดแสดงเครื่องทองอยุธยาฯ แหล่งเรียนรู้ประวัติศาสตร์ไทยที่ทันสมัยได้มาตรฐานสากล ย้ำให้คนไทยภาคภูมิใจ และเป็นเจ้าบ้านที่ดีสร้างความประทับใจแก่ผู้มาเยือน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ตรวจติดตามโครงการก่อสร้างอาคารจัดแสดงเครื่องทองอยุธยาและการจัดแสดงเครื่องทองอยุธยาและพระบรมสารีริกธาตุ ณ พิพิธภัณฑสถานแห่งชาติ เจ้าสามพระยา จังหวัดพระนครศรีอยุธยา ซึ่งกรมศิลปากร ได้ปรับปรุงและพัฒนาสร้างอาคารจัดแสดงหลังใหม่เพิ่มเติมสำหรับจัดแสดงโบราณวัตถุประเภทเครื่องทองโดยเฉพาะ มีการก่อสร้างอาคารเครื่องทองและงานระบบต่าง ๆ ตกแต่งภายในพร้อมจัดทำนิทรรศการถาวร ปัจจุบันอยู่ระหว่างการจัดทำวีดิทัศน์และคิวอาร์โค้ด เพื่อให้พิพิธภัณฑสถานแห่งชาติ เจ้าสามพระยา มีความทันสมัยและได้มาตรฐานสากลเป็นแหล่งเรียนรู้ทางประวัติศาสตร์และวัฒนธรรมที่สำคัญ โดยเฉพาะด้านมรดกศิลปวัฒนธรรมที่เกี่ยวข้องกับทองคำ และความรุ่งเรืองของอยุธยาในฐานะราชธานีเก่าที่ยิ่งใหญ่ของไทย นายกรัฐมนตรีชื่นชมการดำเนินงาน และความร่วมมือของทุกภาคส่วน คนไทยควรภาคภูมิใจ และตระหนักในคุณค่าสมบัติของชาติไทย ต้องช่วยกันสืบสาน สร้างการรับรู้สื่อสารสู่เยาวชนและประชาชนเข้าใจ รวมทั้งเป็นเจ้าบ้านที่ดีให้การต้อนรับนักท่องเที่ยวด้วยมิตรไมตรีและรอยยิ้ม สร้างความประทับใจแก่ผู้มาเยือน เพื่อร่วมกันเป็นพลังขับเคลื่อนเศรษฐกิจและสังคมพร้อมพัฒนาประเทศให้เป็นที่ประจักษ์สู่สายตาชาวโลกจากนั้น ในช่วงบ่ายนายกรัฐมนตรี ได้เดินทางไปตรวจเยี่ยมสภาพโบราณสถานเพื่อเตรียมการบูรณะ ณ วิหารพระมงคลบพิตร และวัดพระศรีสรรเพชญ์ อุทยานประวัติศาสตร์พระนครศรีอยุธยา พร้อมตรวจติดตามการดำเนินโครงการปรับปรุงระบบชลประทานเจ้าพระยาฝั่งตะวันตก ณ วัดใหม่หญ้าไทร ตำบลลาดบัวหลวงต่อไป